Κανονισμός (ΕΚ) αριθ. 1670/2000 του Συμβουλίου

της 20ής Ιουλίου 2000

για την τροποποίηση του κανονισμού (ΕΚ) αριθ. 1255/1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Αφού ζήτησε τη γνώμη της Επιτροπής των Περιφερειών,

Εκτιμώντας τα ακόλουθα:

(1) Το άρθρο 14 του κανονισμού (ΕΚ) αριθ. 1255/1999(4) προβλέπει ότι παρέχεται κοινοτική ενίσχυση για τη χορήγηση γάλακτος και γαλακτοκομικών προϊόντων στους μαθητές, εντός των σχολικών ιδρυμάτων, με επιδιωκόμενο στόχο την ενθάρρυνση της κατανάλωσης γάλακτος από τους νέους. Από την αξιολόγηση του εν λόγω μέτρου προέκυψε ότι το καθεστώς της παροχής γάλακτος στους μαθητές, εντός των σχολικών ιδρυμάτων, έχει επίπτωση, μολονότι περιορισμένη, στο ισοζύγιο της αγοράς γαλακτοκομικών προϊόντων. Από την αξιολόγηση προέκυψε περαιτέρω ότι, αν καταργηθεί το μέτρο και εάν εναπόκειται πλέον στα κράτη μέλη να προβλέπουν τα σχετικά μέτρα για το επιδοτούμενο γάλα προς τους μαθητές των σχολικών ιδρυμάτων, οι διαθέσιμες ποσότητες και, κατά συνέπεια, η κατανάλωση γαλακτοκομικών προϊόντων στα σχολικά ιδρύματα θα μειωθεί περαιτέρω. Εντάσσεται λοιπόν στους στόχους της κοινής γεωργικής πολιτικής η συνέχιση του μέτρου, αλλά με μειωμένο επίπεδο κοινοτικής ενίσχυσης.

(2) Τα κράτη μέλη πρέπει να έχουν τη δυνατότητα να συμπληρώνουν την κοινοτική ενίσχυση με εθνική συνεισφορά, ενδεχομένως μέσω εισφοράς που θα βαρύνει τον γαλακτοκομικό τομέα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 14 του κανονισμού (ΕΚ) αριθ. 1255/1999, οι παράγραφοι 2 και 3 αντικαθίστανται από το ακόλουθο κείμενο:

"2. Ως συμπλήρωμα της ενίσχυσης, τα κράτη μέλη μπορούν να χορηγούν εθνικές ενισχύσεις για την χορήγηση στους μαθητές, εντός των σχολικών ιδρυμάτων, των προϊόντων που αναφέρονται στην παράγραφο 1. Τα κράτη μέλη μπορούν να χρηματοδοτούν την εθνική τους ενίσχυση με εισφορά που θα βαρύνει τον γαλακτοκομικό τομέα ή με κάθε άλλη συνεισφορά του γαλακτοκομικού τομέα.

3. Στην περίπτωση του πλήρους γάλακτος, η κοινοτική ενίσχυση είναι ίση με το 75 % της ενδεικτικής τιμής για το γάλα. Στην περίπτωση των άλλων γαλακτοκομικών προϊόντων, το ύψος των ενισχύσεων ορίζεται λαμβανομένης υπόψη της περιεκτικότητας σε συστατικά γάλακτος των σχετικών προϊόντων."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουλίου 2000.

Για το Συμβούλιο

Ο Πρόεδρος

F. Parly

(1) ΕΕ C 89 της 28.3.2000, σ. 22.

(2) Γνώμη που διατυπώθηκε στις 3 Μαΐου 2000 (δεν έχει ακόμα δημοσιευθεί στην Επίσημη Εφημερίδα).

(3) Γνώμη που διατυπώθηκε στις 27 Απριλίου 2000 (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 160 της 26.6.1999, σ. 48· κανονισμός όπως τροποποιήθηκε από τον κανονισμό (ΕΚ) αριθ. 1040/2000 (ΕΕ L 118 της 19.5.2000, σ. 1).